CELEX: 32021D1774
Language: lt
Date: 2021-10-05 00:00:00
Title: Tarybos įgyvendinimo sprendimas (ES) 2021/1774 2021 m. spalio 5 d. kuriuo iš dalies keičiamas Įgyvendinimo sprendimas (ES) 2018/1493, kuriuo Vengrijai leidžiama nustatyti specialiąją priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 bei 168a straipsnių

2021 10 11   
               
               
                  LT
               
               
                  Europos Sąjungos oficialusis leidinys
               
               
                  L 360/108
               
            
         TARYBOS ĮGYVENDINIMO SPRENDIMAS (ES) 2021/1774
         2021 m. spalio 5 d.
         kuriuo iš dalies keičiamas Įgyvendinimo sprendimas (ES) 2018/1493, kuriuo Vengrijai leidžiama nustatyti specialiąją priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 bei 168a straipsnių
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dales pirmą pastraipą,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Tarybos įgyvendinimo sprendimu (ES) 2018/1493 (2) Vengrijai leista iki 2021 m. gruodžio 31 d. taikyti specialiąją priemonę, pagal kurią, viena vertus, teisė atskaityti pridėtinės vertės mokestį (toliau – PVM) už išlaidas, susijusias su lengvaisiais automobiliais, naudojamais ne vien verslo reikmėms, apribojama iki 50 % nukrypstant nuo Direktyvos 2006/112/EB 168 ir 168a straipsnių, kita vertus, nėra laikoma, kad lengvojo automobilio, įtraukto į apmokestinamojo asmens veiklai skirtą turtą, naudojimas ne verslo reikmėms yra paslaugų teikimas už atlygį, kai tam automobiliui taikomas apribojimas, leidžiamas pagal to įgyvendinimo sprendimo 1 straipsnį, nukrypstant nuo tos direktyvos 26 straipsnio 1 dalies a punkto (toliau – specialioji priemonė);
                  
               
                     (2)
                  
                  
                     raštu (jį Komisija užregistravo 2021 m. vasario 25 d.) Vengrija prašė leidimo ir toliau taikyti specialiąją priemonę (toliau – prašymas pratęsti priemonės taikymą);
                  
               
                     (3)
                  
                  
                     pagal Direktyvos 2006/112/EB 395 straipsnio 2 dalies antrą pastraipą Komisija 2021 m. balandžio 7 d. raštais prašymą pratęsti priemonės taikymą perdavė kitoms valstybėms narėms. 2021 m. balandžio 8 d. raštu Komisija pranešė Vengrijai turinti visą informaciją, kuri, jos nuomone, yra būtina prašymui pratęsti priemonės taikymą įvertinti;
                  
               
                     (4)
                  
                  
                     pagal Įgyvendinimo sprendimo 2018/1493 5 straipsnį Vengrija kartu su prašymu pratęsti priemonės taikymą pateikė ataskaitą, kurioje pateikta PVM atskaitai nustatytos procentinės dalies peržiūra. Remdamasi šiuo metu turima informacija, t. y. mokesčių audito patirtimi ir statistiniais duomenimis, susijusiais su lengvųjų automobilių naudojimu asmeninėms reikmėms, Vengrija savo prašyme pratęsti priemonės taikymą patvirtina, kad 50 % riba vis dar pagrįsta ir tebėra tinkama. Be to, supaprastinus PVM surinkimą specialioji priemonė buvo veiksminga sumažinant administracinę naštą įmonėms ir mokesčių administratoriams. Tuo pat metu ja užkertamas kelias mokesčiams slėpti neteisingai tvarkant apskaitą. Vengrijai turėtų būti leidžiama toliau taikyti specialiąją priemonę;
                  
               
                     (5)
                  
                  
                     ši specialioji priemonė turėtų būti taikoma ribotą laikotarpį, kad būtų galima įvertinti jos veiksmingumą ir tinkamą procentinę dalį. Todėl Vengrijai turėtų būti leista toliau taikyti šią specialiąją priemonę ribotą laikotarpį – iki 2024 m. gruodžio 31 d.;
                  
               
                     (6)
                  
                  
                     jeigu Vengrija mano, kad leidimą būtina toliau taikyti po 2024 m., ne vėliau kaip 2024 m. kovo 31 d. ji turėtų Komisijai pateikti ataskaitą, kurioje būtų pateikta taikomos procentinės dalies peržiūra kartu su prašymu pratęsti leidimo galiojimą;
                  
               
                     (7)
                  
                  
                     specialioji priemonė turės tik nedidelį poveikį bendrai mokestinių pajamų, surenkamų galutinio vartojimo etape, sumai ir neturės neigiamo poveikio Sąjungos nuosaviems ištekliams iš PVM;
                  
               
                     (8)
                  
                  
                     todėl Įgyvendinimo sprendimas (ES) 2018/1493 turėtų būti atitinkamai iš dalies pakeistas,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimo (ES) 2018/1493 5 straipsnis pakeičiamas taip:
            
               
                  „5 straipsnis
                  Šis sprendimas taikomas nuo 2019 m. sausio 1 d. iki 2024 m. gruodžio 31 d.
                  Visi prašymai pratęsti šiame sprendime numatyto leidimo galiojimą kartu su ataskaita, kurioje peržiūrima 1 straipsnyje nustatyta procentinė dalis, Komisijai pateikiami ne vėliau kaip 2024 m. kovo 31 d.“
               
            
         
         
            2 straipsnis
            Šis sprendimas įsigalioja pranešimo apie jį dieną.
         
         
            3 straipsnis
            Šis sprendimas skirtas Vengrijai.
         
         
            Priimta Liuksemburge 2021 m. spalio 5 d.
            
               
                  Tarybos vardu
               
               
                  Pirmininkas
               
               A. ŠIRCELJ
            
         
         
            (1)  OL L 347, 2006 12 11, p. 1.
         
            (2)  2018 m. spalio 2 d. Tarybos įgyvendinimo sprendimas (ES) 2018/1493, kuriuo Vengrijai leidžiama nustatyti specialiąją priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 bei 168a straipsnių (OL L 252, 2018 10 8, p. 44).